Պավլոս Ֆիսաս

**Պավլոս Ֆիսաս**, հայտնի է նաև **Killah P** բեմական անունով (հունարեն ՝ Παύλος Φύσσας. ), հույն ռեփեր և ակտիվիստ։

Ճանաչված լինելով «Low Bap» երաժշտական շարժման հետ կապված տարբեր միջոցառումներում իր ելույթներով և իր հակաֆաշիստական գործոնեությամբ՝ նա ավելի հայտնի դարձավ 2013 թվականին տեղի ունեցած իր մահից հետո, որը կապված էր ծայրահեղ աջ քաղաքական կազմակերպության՝ «Ոսկե արշալույսի» հետ։

## Երաժշտական և քաղաքական կարիերա
Պավլոս Ֆիսասը լայնորեն ճանաչված երաժիշտ էր հունական հիփ-հոփի ասպարեզում։ 1997 թվականից ակտիվ գործունեություն է ծավալել Low Bap երաժշտական շարժման մեջ, Ժամանակի ընթացքում նրան հաջողվել է ելույթներ ունենալ այդ շարժման առավել նշանավոր ներկայացուցիչների հետ։ Նա, լինելով  *Պիրեոսի մետաղագործների* հակաֆաշիստական միության անդամ, ակտիվ էր նաև քաղաքական ասպարեզում։

## Մահ
2013 թվականի սեպտեմբերի 17-ին Պավլոս Ֆիսասը իր  մի քանի ընկերների հետ գնացել է ակումբ՝ ֆուտբոլային հանդիպում դիտելու։ Ժամը 23.59-ին Հունաստանի ոստիկանությունը հեռախոսազանգ է ստացել շուրջ 50 զինված մարդկանց հավաքի մասին։ Երբ ոստիկանները շտապել են դեպքի վայր, Ֆիսասն ընկած է եղել հատակին՝ մարմնի վրա բազմաթիվ վերքերով։ Մինչև գիտակցությունը կորցնելը՝ նա որպես հարձակման հեղինակի նշել է դեպքի վայրում դեռևս ներկա գտնվող Գեորգիոս Ռուպակիասին, ում անմիջապես ձերբակալել են։ Այնուհետև Պավլոս Ֆիսասը տեղափոխվել է Կերացինի հիվանդանոց, որտեղ նրա կյանքը փրկել չի հաջողվել։

### Դատավարություն
Գեորգիոս Ռուպակիասը, որ աշխատում էր նեոնացիստական Ոսկե արշալույս կուսակցության շտաբի ճաշարանում, ձերբակալությունից անմիջապես հետո զանգահարել է կուսակցության առաջնորդ Նիկոլաոս Միխալոլիակոսին և խոսել նրա հետ։ 6 ամիս բանտում անցկացնելուց հետո նա բանտայինից տեղափոխվել է տնային կալանքի. նրան թույլատրվել է լքել իր տունը միայն դատական նիստերին մասնակցելու համար։ 2020 թվականին Գեորգիոս Ռուպակիասը վերջնականապես դատապարտվել է սպանության համար։ Այդ նույն դատավարության ընթացքում Ոսկե արշալույսի 13 այլ անդամներ, նրանց թվում՝ նաև կուսակցության առաջնորդ Նիկոլաոս Միխալոլիակոսը, դատապարտվել են նպատակային ու համակարգված կերպով  բռնություն իրականացնելու մեղադրանքով; Ներկայումս Ոսկե արշալույսն այլևս ճանաչված չէ որպես օրինական կազմակերպություն։

### Արձագանքներ
Հակաֆաշիստ երգչի սպանությունը հրապարակայնորեն դատապարտել են քաղաքական բազմաթիվ կազմակերպություններ ու գործիչներ, այդ թվում՝ Ոսկե արշալույսը։ Այն ժամանակվա վարչապետ Անտոնիս Սամարասը ելույթ ունենալով, բնակչությանը հանդարտվելու կոչ է արել և խնդրել նրա աջակցությունը՝ ապահովելու, որ նեոնացիստները զրկվեն «հունական սոցիալական հյուսվածքը թունավորելու, բռնություն և ահաբեկչական գործողություններ իրականացնելու հնարավորությունից»։ Սպանությանը հաջորդած շաբաթների ընթացքում Հունաստանում բազմաթիվ բողոքի երթեր են անցկացվել, բազմաթիվ ցույցեր են կազմակերպվել նաև եվրոպական տարբեր մայրաքաղաքներում՝ պահանջելով արդարություն Ֆիսասի համար և նեոնացիստական ու նեոֆաշիստական կազմակերպությունների գործունեության արգելում՝ դրանց անօրինական ճանաչելու միջոցով։

## Ծանոթագրություններ


## Արտաքին հղումներ
* Pavlos Fyssas official website
* The Cultural Association Against Fascism "Pavlos Killah P Fyssas" 
* Solidarity Film Festival Killah P official website 
* Amnesty International report
* report on recent events in Athens
* EEK statement (en griego)

Կատեգորիա:21-րդ դարի ռեփերներ
Կատեգորիա:Ակտիվիստներ
Կատեգորիա:Հայտնի սպանվածներ
Կատեգորիա:Հիփ հոփ երգիչներ
Կատեգորիա:Հույն երաժիշտներ
Կատեգորիա:Հույն երգիչներ
Կատեգորիա:Ռեփերներ
Կատեգորիա:Բեմական կեղծանուններ